CELEX: 32016D1838
Language: bg
Date: 2016-10-13 00:00:00
Title: Решение (EС) 2016/1838 на Съвета от 13 октомври 2016 година относно насоки за политиките за заетостта на държавите членки за 2016 г.

18.10.2016   
            
            
               BG
            
            
               Официален вестник на Европейския съюз
            
            
               L 280/30
            
         РЕШЕНИЕ (EС) 2016/1838 НА СЪВЕТА
   от 13 октомври 2016 година
   относно насоки за политиките за заетостта на държавите членки за 2016 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 148, параграф 2 от него,
   като взе предвид предложението на Европейската комисия,
   като взе предвид становището на Европейския парламент (1),
   като взе предвид становището на Европейския икономически и социален комитет (2),
   след консултация с Комитета на регионите,
   като взе предвид становището на Комитета по заетостта (3),
   като има предвид, че:
   
               (1)
            
            
               Договорът за функционирането на Европейския съюз (ДФЕС) предвижда, че държавите членки и Съюзът работят за изработването на координирана стратегия за заетостта, и по-специално за развитието на квалифицирана, обучена и адаптивна работна сила, както и на пазари на труда, които да могат да реагират бързо на икономическите промени, с оглед постигането на целите, изброени в член 3 от Договора за Европейския съюз.
            
         
               (2)
            
            
               Стратегията „Европа 2020“ за интелигентен, устойчив и приобщаващ растеж (стратегия „Европа 2020“ ), предложена от Комисията, предоставя на Съюза възможността да насочи икономиката си към интелигентен, устойчив и приобщаващ растеж, съпътстван от висока степен на заетост, производителност и социално сближаване. Определени са пет водещи цели — общите цели, от които държавите членки се ръководят в своите действия и които са съобразени с техните различни изходни позиции и различните обстоятелства на национално равнище, както и с позициите на Съюза и условията в него. На 14 юли 2015 г. Съветът прие Препоръка (ЕС) 2015/1184 (4) относно общи насоки за икономическите политики на държавите членки и на Европейския съюз. Освен това на 5 октомври 2015 г. Съветът прие Решение (ЕС) 2015/1848 (5) относно насоки за политиките по заетостта на държавите членки за 2015 г. („насоки за заетостта“). Тези два акта с насоки съставляват интегрираните насоки за изпълнение на стратегията „Европа 2020“ („интегрираните насоки за „Европа 2020“). Европейската стратегия по заетостта играе водеща роля за изпълнението на целите на стратегията „Европа 2020“ в областта на заетостта и пазара на труда.
            
         
               (3)
            
            
               Интегрираните насоки за „Европа 2020“ са в съответствие със заключенията на Европейския съвет от 17 и 18 март 2016 г. и с Пакта за стабилност и растеж. В тях се дават точни насоки на държавите членки във връзка с разработването на техните национални програми за реформи и относно изпълнението на реформите, като в същото време се обръща внимание на взаимозависимостта между държавите членки. Насоките за заетостта следва да бъдат основа за всички специфични за отделните държави препоръки, които Съветът може да отправи към държавите членки съгласно член 148, параграф 4 от ДФЕС, успоредно със специфичните за отделните държави препоръки, отправени към тях съгласно член 121, параграф 2 от ДФЕС. Въз основа на насоките за заетостта следва да се изготви и съвместният доклад за заетостта, който Съветът и Комисията ежегодно представят на Европейския съвет.
            
         
               (4)
            
            
               Прегледът на националните програми за реформи на държавите членки, съдържащи се в съвместния доклад за заетостта, показва, че държавите членки следва да положат всички усилия за насърчаване на търсенето на работна ръка, за усъвършенстване на предлагането на работна ръка, на уменията и компетентностите, за подобряване на функционирането на пазара на труда, за стимулиране на социалното приобщаване, за борба с бедността и утвърждаване на равните възможности.
            
         
               (5)
            
            
               Държавите членки следва да проучат възможностите за използване на Европейския социален фонд при изпълнението на насоките за заетостта.
            
         
               (6)
            
            
               Насоките за заетостта следва да останат устойчиви, за да се гарантира съсредоточаване на усилията върху тяхното прилагане. Ето защо актуализирането на насоките за заетостта следва да продължи да бъде строго ограничено. С оглед оценката на развитието на пазарите на труда и на социалната обстановка след приемането на насоките за заетостта през 2015 г., актуализация не е необходима. Основанията за приемането им през 2015 г. остават в сила, ето защо тези насоки следва да останат непроменени,
            
         ПРИЕ НАСТОЯЩОТО РЕШЕНИЕ:
   Член 1
   Насоките за политиките по заетостта на държавите членки, изложени в приложението към Решение на Съвета (EС) 2015/1848, остават в сила за 2016 г. и следва да намерят отражение в политиките по заетостта на държавите членки.
   Член 2
   Адресати на настоящото решение са държавите членки.
   
      Съставено в Люксембург на 13 октомври 2016 година.
      
         
            За Съвета
         
         
            Председател
         
         J. RICHTER
      
   
   
      (1)  Становище от 15 септември 2016 г. (все още непубликувано в Официален вестник).
   
      (2)  ОВ C 264, 20.7.2016 г., стр. 134.
   
      (3)  Становище от 16 февруари 2016 г.
   
      (4)  Препоръка (ЕС) 2015/1184 на Съвета от 14 юли 2015 година относно общи насоки за икономическите политики на държавите членки и на Европейския съюз (ОВ L 192, 18.7.2015 г., стр. 27).
   
      (5)  Решение (ЕС) 2015/1848 на Съвета от 5 октомври 2015 година относно насоки за политиките по заетостта на държавите членки за 2015 г. (ОВ L 268, 15.10.2015 г., стр. 28).